**Riyad Mahrez** (\* 21. február 1991, Sarcelles, Francúzsko) je alžírsky profesionálny futbalista, ktorý hráva na poste krídelníka v saudskoarabskom klube Al-Ahli.

Ranný život
-----------

Mahrez sa narodil vo francúzskom meste Sarcelles alžírskemu otcovi a matke alžírskeho a marockého pôvodu.

Klubová kariéra
---------------

### Quimper

Mahrez začínal s futbalom v tíme AAS Sarcelles. V roku 2009 sa pridal k tímu Quimper vo štvrtej francúzskej lige.

### Le Havre

V roku 2010 prišiel do druholigového tímu Le Havre. Zo začiatku hrával za rezervný tím. V prvom tíme Le Havre debutoval 29. júla pri víťazstve 2:1 nad Angers.

### Leicester City

V januári 2014 prestúpil Mahrez do anglického klubu Leicester City, ktorý pôsobil v EFL Championship (v druhej anglickej lige). V tíme debutoval 25. januára pri víťazstve 2:0 nad Middlesbrough. Prvýkrát skóroval 19. februára pri remíze 2:2 s Nottingham Forest. S Leicesterom sa stal v sezóne 2013/14 víťazom Championship a postúpil do Premier League.

Mahrez debutoval v Premier League 16. augusta pri remíze 2:2 s Evertonom. Dňa 4. októbra strelil svoj prvý gól v Premier League pri remíze 2:2 s Burnley. V premiérovej sezóne v Premier League odohral Mahrez 30 zápasov v ktorých strelil štyri góly a pridal tri asistencie.

V auguste 2015 podpísal Mahrez nový štvorročný kontrakt s Leicesterom. Po prvých štyroch kolách sezóny 2015/16 mal na konte štyri góly, do 3. novembra mal na konte 7 gólov v 10 zápasov Premier League. Dňa 5. decembra strelil Mahrez všetky tri góly pri víťazstve 3:0 nad Swansea City. V sezóne 2015/16 sa s Leicesterom stal prekvapivo víťazom Premier League a Mahrez bol vyhlásený najlepším hráčom sezóny.

V auguste 2016 podpísal nový štvorročný kontrakt. Mahrez bol nominovaný na Zlatú loptu, skončil na siedmom mieste. Stal sa ale najlepším africkým futbalistom roku 2016 keď získal ocenenie Africký futbalista roka. Dňa 6. mája 2017 odohral 100. zápas v Premier League pri víťazstve 3:0 nad Watfordom. S Leicesterom skončil v Premier League na 12. mieste no dostali sa do štvrťfinále Ligy majstrov 2016/17.

Po skončení sezóny 2016/17 Mahrez oznámil, že chce opustiť klub. Záujem o hráča mal tréner Arsène Wenger z Arsenalu. V lete 2017 však nakoniec do žiadneho klubu neprestúpil. V januári 2018 opäť požiadal o prestup.

### Manchester City

Dňa 10. júla 2018 prestúpil Mahrez do Manchestru City kde podpísal zmluvu na päť rokov. Prestupová čiastka bola 60 miliónov libier čo spravila z Mahreza najdrahšieho afrického futbalistu a taktiež najdrahším hráčom Manchestru City. V klube debutoval 5. augusta pri víťazstve 2:0 v anglickom superpohári FA Community Shield proti Chelsea. Dňa 22. septembra strelil dva góly pri víťazstve 5:0 nad Cardiff City, pre Mahreza to boli zároveň prvé góly v drese Manchestru City. Vo svojej premiérovej sezóne odohral 44 zápasov vo všetkých súťažiach a strelil 12 gólov. S tímom sa stal víťazom Premier League a vyhral aj FA Cup a ligový pohár.

V sezóne 2019/20 skončil s Manchestrom City na druhom mieste v lige ale podarilo sa im vyhrať EFL Cup.

Dňa 28. novembra 2020 strelil Mahrez svoj prvý hattrick pri víťazstve 5:0 nad Burnley. Dňa 4. mája strelil oba góly pri víťazstve 2:0 nad PSG v odvete semifinále Ligy majstrov UEFA 2020/21. V súčte oboch zápasov vyhral Manchester City 4:1 a prvýkrát v histórii postúpil do finále Ligy majstrov. Vo finále však prehrali s Chelsea 0:1.

V sezóne 2021/22 odohral Mahrez 47 zápasov vo všetkých súťažiach a strelil 24 gólov čo je jeho osobný rekord v jednej sezóny. Mahrez sa dostal do užšieho výberu na Zlatú loptu.

Dňa 15. júla 2022 predĺžil Mahrez zmluvu o dva roky, vďaka čomu zostane v klube do roku 2025. Dňa 22. februára strelil svoj 20. gól v Lige majstrov pri remíze 1:1 v prvom zápase osemfinále proti RB Leipzig, stal sa iba piatym africkým futbalistom, ktorému sa to podarilo. Mahrez sa stal 10. júna víťazom Ligy majstrov keď Manchester City vyhral vo finále 1:0 nad Interom Miláno. Mahrez sa stal iba druhým alžírskym futbalistom ktorý vyhral Ligu majstrov. V sezóne sa tešil aj zo zisku titulu v Premier League a v pohári čím s tímom vyhral „treble" ako druhý anglický klub v histórii.

### Al-Ahli

Dňa 28. júla 2023 prestúpil Mahrez do saudskoarabského klubu Al-Ahli v Saudi Professional League. Do Saudskej Arábie prestúpil za sumu 30 miliónov libier a s tímom podpísal zmluvu do roku 2027.

Reprezentačná kariéra
---------------------

V novembri 2013 vyjadril Mahrez túžbu reprezentovať Alžírsko na medzinárodnej úrovni. Bol povolaný do predbežného kádra Alžírska na Majstrovstvá sveta vo futbale 2014. Dňa 31. mája 2014 debutoval za Alžírsko v prípravnom zápase proti Arménsku (výhra 3:1). Mahrez bol v konečnej nominácii na svetový šampionát v Brazílii. Ako náhradník nastúpil v úvodnom zápase proti Belgicku (prehra 1:2), do ostatných zápasov už nezasiahol. Alžírsko skončilo na turnaji v osemfinále.

Dňa 15. októbra 2014 strelil svoj prvý gól v reprezentácii pri víťazstve 3:0 nad Malawi v kvalifikácii na Africký pohár národov 2015. Mahrez bol zaradený do konečnej nominácie na africký šampionát. Na turnaji sa s Alžírskom dostal do štvrťfinále, v štyroch zápasoch strelil aj jeden gól v skupine pri víťazstve 2:0 nad Senegalom.

V máji 2019 bol nominovaný na Africký pohár národov 2019 a bol vyhlásený kapitánom tímu. Na turnaji strelil tri góly pričom rozhodol o víťazstve 2:1 v semifinále nad Nigériou. S Alžírskom neskôr turnaj vyhral a stal sa africkým majstrom.

Štatistiky kariéry
------------------

### Klubové

*K 9. augustu 2023*

Zápasy a strelené góly za kluby, v sezónach a súťažiach| Klub | Sezóna | Liga | Národný pohár | Ligový pohár | Európske súťaže | Ostatné | Celkom |
| --- | --- | --- | --- | --- | --- | --- | --- |
| Divízia | Zápasy | Góly | Zápasy | Góly | Zápasy | Góly | Zápasy | Góly | Zápasy | Góly | Zápasy | Góly |
| Quimper | 2009/10 | Ligue 4 | 27 | 1 | 0 | 0 | ― | ― | ― | 27 | 1 |
| Le Havre II | 2010/11 | 32 | 13 | ― | ― | ― | ― | 32 | 13 |
| 2011/12 | 25 | 11 | ― | ― | ― | ― | 25 | 11 |
| 2012/13 | 3 | 0 | ― | ― | ― | ― | 3 | 0 |
| Celkom | 60 | 24 | ― | ― | ― | ― | 60 | 24 |
| Le Havre | 2011/12 | Ligue 2 | 9 | 0 | ― | ― | ― | ― | 9 | 0 |
| 2012/13 | 34 | 4 | 4 | 1 | 1 | 0 | ― | ― | 39 | 5 |
| 2013/14 | 17 | 2 | 0 | 0 | 2 | 3 | ― | ― | 19 | 5 |
| Celkom | 60 | 6 | 4 | 1 | 3 | 3 | ― | ― | 67 | 10 |
| Leicester City | 2013/14 | Championship | 19 | 3 | 0 | 0 | 0 | 0 | ― | ― | 19 | 3 |
| 2014/15 | Premier League | 30 | 4 | 1 | 0 | 1 | 0 | ― | ― | 32 | 4 |
| 2015/16 | 37 | 17 | 0 | 0 | 2 | 1 | ― | ― | 39 | 18 |
| 2016/17 | 36 | 6 | 2 | 0 | 0 | 0 | 9**1** | 4 | 1**2** | 0 | 48 | 10 |
| 2017/18 | 36 | 12 | 3 | 0 | 2 | 1 | ― | ― | 41 | 13 |
| Celkom | 158 | 42 | 6 | 0 | 5 | 2 | 9 | 4 | 1 | 0 | 179 | 48 |
| Manchester City | 2018/19 | Premier League | 27 | 7 | 5 | 2 | 5 | 2 | 6**1** | 1 | 1**2** | 0 | 44 | 12 |
| 2019/20 | 33 | 11 | 5 | 0 | 5 | 1 | 7**1** | 1 | 0 | 0 | 50 | 13 |
| 2020/21 | 27 | 9 | 4 | 0 | 5 | 1 | 12**1** | 4 | ― | 48 | 14 |
| 2021/22 | 28 | 11 | 4 | 4 | 2 | 2 | 12**1** | 7 | 1**2** | 0 | 47 | 24 |
| 2022/23 | 30 | 5 | 5 | 5 | 2 | 2 | 9**1** | 3 | 1**2** | 0 | 47 | 15 |
| Celkom | 145 | 43 | 23 | 11 | 19 | 8 | 46 | 16 | 3 | 0 | 236 | 78 |
| Celkovo | 450 | 116 | 33 | 12 | 27 | 13 | 55 | 20 | 4 | 0 | 569 | 161 |

Poznámky
**1** Liga majstrov UEFA
**2** FA Community Shield
### Medzinárodné

*K 9. augustu 2023*

Zápasy a góly za národný tím| Národný tím | Rok | Zápasy | Góly |
| --- | --- | --- | --- |
| Alžírsko | 2014 | 9 | 2 |
| 2015 | 13 | 2 |
| 2016 | 5 | 2 |
| 2017 | 8 | 2 |
| 2018 | 8 | 2 |
| 2019 | 14 | 5 |
| 2020 | 4 | 3 |
| 2021 | 9 | 8 |
| 2022 | 9 | 2 |
| 2023 | 4 | 2 |
| Celkovo | 83 | 30 |

Úspechy hráča
-------------

**Leicester City**

* Premier League: 2015/16
* EFL Championship: 2013/14

**Manchester City**

* Liga majstrov UEFA: 2022/23
* Premier League (4x): 2018/19, 2020/21, 2021/22, 2022/23
* FA Cup (2x): 2018/19, 2022/23
* EFL Cup (3x): 2018/19, 2019/20, 2020/21
* FA Community Shield: 2018

**Alžírsko**

* Africký pohár národov: 2019

**Individuálne**

* Africký futbalista roka: 2016
* Hráč sezóny v Premier League: 2016

Referencie
----------

1. ↑   *Riyad Mahrez : «On a une équipe capable de faire de belles choses»* [online]. Djazairess, [cit. 2023-08-09]. Dostupné online.
2. ↑   *Riyad Mahrez Signs For Leicester City* [online]. www.lcfc.com, [cit. 2023-08-09]. Dostupné online. (po anglicky)
3. ↑   Mahrez signs extended Leicester deal. *BBC Sport*. Dostupné online [cit. 2023-08-09]. (po anglicky)
4. ↑   *Bargain of the century Riyad Mahrez first African to win EPL player of the season* [online]. 1 News, [cit. 2023-08-09]. Dostupné online. (po anglicky)
5. ↑   Mahrez signs four-year Leicester deal. *BBC Sport*. Dostupné online [cit. 2023-08-09]. (po anglicky)
6. ↑   Wenger interested in Leicester's Mahrez. *BBC Sport*. Dostupné online [cit. 2023-08-09]. (po anglicky)
7. ↑   Man City target Mahrez asks for transfer. *BBC Sport*. Dostupné online [cit. 2023-08-09]. (po anglicky)
8. ↑   Mahrez joins Man City for club record £60m. *BBC Sport*. Dostupné online [cit. 2023-08-09]. (po anglicky)
9. ↑   Aguero wins Community Shield for Man City. *BBC Sport*. Dostupné online [cit. 2023-08-09]. (po anglicky)
10. ↑   *Mahrez signs new two-year deal at Man City* [online]. ESPN.com, 2022-07-15, [cit. 2023-08-09]. Dostupné online. (po anglicky)
11. ↑   Mahrez makes £30m move from Man City to Al-Ahli. *BBC Sport*. Dostupné online [cit. 2023-08-09]. (po anglicky)

Externé odkazy
--------------

* Riyad Mahrez na transfermarkt.com